b"\n_START_ARTICLE_\n\xc5\xbdrelo\n_START_SECTION_\nStruktura\n_START_PARAGRAPH_\nPri odraslem meri pribli\xc5\xbeno 12 cm. Poteka od baze lobanje zgoraj, kjer se pripenja na spodnjo povr\xc5\xa1ino zatilnice navzdol do 6. vratnega vretenca. Pritrjeno je tudi na hrbtenico, vratne ovojnice in na prevertebralne mi\xc5\xa1ice._NEWLINE_\xc5\xbdrelo je zgrajeno iz sluznice (tunica mucosa), ki jo sestavlja ve\xc4\x8dskladni plo\xc5\xa1\xc4\x8dati epitelij. Pod sluznico je vezivno-elasti\xc4\x8dna membrana, ki je podlaga za skeletno mi\xc5\xa1i\xc4\x8dje \xc5\xberela. Zgornji del vezivne membrane, ki ni pokrit z mi\xc5\xa1icami, se imenuje fascia pharyngobasilaris. Mi\xc5\xa1i\xc4\x8dje \xc5\xberela (tunica muscularis) ima zunanjo kro\xc5\xbeno in notranjo vzdol\xc5\xbeno plast. Kro\xc5\xbena mi\xc5\xa1i\xc4\x8dna plast ima tri o\xc5\xbeilke (zgornja, srednja in spodnja), ki zo\xc5\xbeujejo \xc5\xberelo. Notranja vzdol\xc5\xbena plast ima dve dvigalki, ki dvigata \xc5\xberelo. Zunanja plast \xc5\xberela je vezivna (tunica adventitia). Pri po\xc5\xbeiranju se o\xc5\xbeilke kr\xc4\x8dijo od zgoraj navzdol in s tem premikajo gri\xc5\xbeljaj hrane proti po\xc5\xbeiralniku. Hkrati se kr\xc4\x8dijo vzdol\xc5\xbene mi\xc5\xa1ice, kraj\xc5\xa1ajo \xc5\xberelo in dvigajo grlo ter zaprejo njihov vhod pod korenom jezika. Gri\xc5\xbeljaj se pomakne v grlni del \xc5\xberela. Isto\xc4\x8dasno s tem dogajanjem se mehko nebo dvigne in zapre prehod v nosni del \xc5\xberela._NEWLINE_\xc5\xbdrelo delimo na nosni del (epipharynx ali nasopharynx), ustni del (mesopharynx ali oropharynx) in grlni del (hyopharynx ali laryngopharynx).\n_START_SECTION_\nNosni del\n_START_PARAGRAPH_\nNosni del je najvi\xc5\xa1je le\xc5\xbee\xc4\x8d del \xc5\xberela. Sega od baze lobanje zgoraj do mehkega neba spodaj. Spredaj je povezan z nosno votlino prek sapi\xc5\xa1\xc4\x8d (choanae). V njegovem svodu (fornix pharyngis) se nahaja \xc5\xberelnica (tonsila pharyngea). Na obeh stranskih stenah je odprtina oz. vstop v Evstahijevo cev (ostium pharyngeum tubae), poleg njega pa tonsila tubaria. Naloga tubularnih tonzil je uni\xc4\x8devanje bolezenskih klic, ki prehajajo skozi respiratorno sluznico.\n_START_SECTION_\nUstni del\n_START_PARAGRAPH_\nPod mehkim nebom prehaja \xc5\xberelo v ustni del, spodaj pa sega do zgornjega roba poklopca, kjer se za\xc4\x8dne grlni del. Spredaj je v zvezi z ustno votlino prek goltne o\xc5\xbeine (isthmus faucium), tik za katero se na obeh stranskih stenah nahajata nebnici ali 'mandlja' (tonsilae palatinae). Pod goltno o\xc5\xbeino se nahaja koren jezika, na katerem je tonsila lingualis.\n_START_SECTION_\nGrlni del\n_START_PARAGRAPH_\nGrlni del je najni\xc5\xbeje le\xc5\xbee\xc4\x8d del \xc5\xberela. Sega od vrha poklopca (epiglottis) zgoraj do spodnjega roba prstanastega hrustanca spodaj. Spodaj se v ustni del \xc5\xberela odpirta grlo (larynx) spredaj in po\xc5\xbeiralnik (esophagus) zadaj."